Die hemel en die hel - www.bybelkennis.co.za
Die hemel en die hel
by Mitch Kalp · Published 07/07/2010 · Updated 28/09/2014
Die hemel en die hel – Jan van der Watt
Twee lesers het die volgende twee vrae gevra wat by mekaar aansluit:
Ek wil graag die geleerdes se opinie hê oor al die boeke wat deesdae geskryf word "5 sekondes na dood" "Hemel is 'n werklikheid" "Hel is n werklikheid" en almal wat al sê hulle is al hel toe en hemel toe is dit Bybels?
'n Ander leser vra:
Is die hemel 'n werklikheid? Ek verstaan van dit wat ek in die Bybel lees dat daar 3 hemele is, nl. die wolke hemel, die buite(sterre) hemel en dan daar waar God die Vader en Jesus is. Ek het onlangs gelees van iemand wat hemel en hel toe is en 'n boek geskryf het. Nou wil ek eintlik ook weet of dit kan gebeur dat jy hemel of hel toe kan gaan. Ek lees nêrens in die Bybel dat jy daarheen kan gaan terwyl jy nog lewendig is nie. Dit is mos verborge? Of verstaan ek verkeerd. As jy die Bybel lees is daar definitief 'n hemel, want daar is 553 verse om dit te bevestig, maar is dit 'n werklikheid dat mens daarheen kan gaan en terugkom om daarvan te vertel? Ek weet nie of ek nou lekker sin maak en my vraag reg uitdruk nie, maar die soort boeke en "getuienisse" laat mens wonder….
Die hemel en die hel is 'n werklikheid. Tog weet ons nie hoe dit gaan lyk of hoe dit daar gaan wees nie (lees van die ander artikels hier by www.bybelkennis.co.za). Ons weet dat die hemel 'n wonderlike bestaan saam met God gaan inhou en dat die hel nie 'n plek is waar 'n mens graag sal wil wees nie. Tog is die beskrywings in die Bybel van die hemel en hel pogings om hierdie waarhede te beskryf – die hemel word byvoorbeeld as 'n wonderlike stad van goud beskryf (Openbaring 21), of 'n paradys (tuin – Lukas 23:43). Dit is natuurlik beelde wat vir ons voorstellings wil gee van hoe wonderlik die hemel gaan wees. Die name vir die hel, soos 'gehenna', herinner byvoorbeeld aan die ashoop van Jerusalem waar daar altyd rook, stank, en gemors was. So sleg, het die mense gesê, gaan die hel wees; of soos 'n vuur waarin jy gaan land waar jy altyd gaan brand. Hoe dit regtig so sonder God gaan wees, weet niemand nie.
Nou is daar mense wat beweer dat hulle weet hoe die hemel gaan wees en dat hulle daar was. Natuurlik kan en wil ons nooit die egtheid van die ervarings van die mense betwyfel of maak dat hulle nie ernstig is met wat hulle vertel nie. In die Bybel kry ons byvoorbeeld die verhaal van die ryk man en Lasarus (die arme bedelaar – Lukas 16:19-31). Beide is toe dood en dan word daar beskryf hoe die een in die hemel is en die ander een nie. Dit is egter net In gelykenis ('n storie) wat Jesus vertel het om sy boodskap oor te dra. Dit is nie bedoel om 'n akkurate beskrywing van die hemel te wees nie. Wat egter wel pla met die mense wat so presies weet hoe die hemel gaan lyk is dat hulle meer weet as die Bybel. Die verskil is dat hulle letterlik presies weet hoe dit gaan wees en die Bybel die saak eintlik oop laat – dit gee ons net beelde soos 'n stad of 'n lekker tuin.
Nou is daar mense wat sê dat hulle 'n helder lig gesien het met figure ens. Dan beweer hulle hulle was in die hemel. Weer wil ek nie die opregtheid van die mense betwyfel nie. Wat 'n mense egter moet weet is dat vlieëniers van oorlogsvliegtuie identiese ervarings het as hulle deur toetse gesit word waar hulle breine aan suurstoftekort ly. Dit mag wees dat die mense, wat sê dat hulle dood was, op die punt van suurstoftekort in die brein gekom het en toe die wit lig ervaar het.
Al persoon wat ek van weet wat regtig bo alle twyfel in die hemel was en wat weer teruggekom het, was Jesus. Hoe dit ook al sy – party van ons sal skepties wees en ander sal sulke ervarings aangryp. Een ding moet ons egter nie doen nie – ons moet nie ons geloof of sulke ervarings bou nie, maar op Jesus alleen.